OB sê politiek beïnvloed haar nieBusisiwe Mkhwebane. Foto:Phando Jikelo/African News Agency(ANA) Busisiwe Mkhwebane, openbare beskermer, het Woensdag alles in die stryd gewerp om haarself te verdedig teen beskuldigings dat sy ŉ politieke spel speel. Mkhwebane het voor die portefeuljekomitee oor justisie en korrektiewe dienste verskyn om terugvoer te gee oor haar kantoor se jaarlikse prestasieplan. Sy het volgehou dat hoewel sy soms politici ondersoek en bevindings teen hulle maak, haar kantoor onafhanklik bedryf word. “Ons word in ŉ politieke ruimte bedryf as ŉ kantoor, maar ons word nooit beïnvloed deur wat gebeur nie,” het sy gesê. Mkhwebane het ook van die geleentheid gebruik gemaak om vermoedelik ŉ stekie in te kry teen Gwede Mantashe, minister van minerale bronne, wat haar gekritiseer het oor haar bevindinge teen Pravin Gordhan, minister van openbare ondernemings. Sy het aan LP’s gesê haar kantoor word dikwels verkeerd verstaan. “As voorbeeld: ŉ Senior lid van die uitvoerende gesag het ons onlangs daarvan beskuldig dat ons in die politieke terrein inbeweeg wanneer ons ŉ klag ondersoek wat aanhangig gemaak is ingevolge die etiese kode vir uitvoerende lede,” het Mkhwebane gesê. “Die betrokke lid van die uitvoerende gesag was onder die indruk dat ons net een oggend wakker geword het en besluit het om die ondersoek te begin, terwyl ons eintlik nie mense teiken nie. In plaas daarvan het ons ŉ klag van ŉ parlementslid gekry en het ons net gedoen wat die wet vereis en ons bemagtig om te doen.”